钦定古今图书集成/明伦汇编/闺媛典/第344卷 > 徐妙锦
## 钦定古今图书集成/明伦汇编/闺媛典/第344卷 > 徐妙锦

按名山藏《列女记》：徐妙锦者，中山王达之女。中山诸
女，长为仁孝皇后，次为代王妃，季为安王妃，至尊重
矣。妙锦在姊妹中，顾独不愿嫁，盖有感代王妃建文中被逮云。仁孝皇后崩，此时妙锦年二十八，成祖闻
其贤，欲聘而立之，妙锦不应。内使女官络绎至第，宣
谕上意。女官直抵妙锦榻下，妙锦拥被呻吟，徐指其
面示之曰：“吾面有花，而天而帝则不如是。”女官仰首
睇视曰：“尊貌明莹如玉，何所有花？”妙锦谬指曰：“斑斑
矣。”女官出，遂削发为尼。文庙亦竟不立后也。洪熙中，
养发如旧。仁宗张皇后，自其为东宫妃时，则已闻妙
锦事，叹服之。宣德初，皇后为太后语，驿而致之，礼视
如公主。及廷见，叙戚里亲谊甚欢。妙锦自称徐达第
二女，肃拜柔嘉，进退恭重。宫中相语曰：“此薄皇后而
不为者也。”皇太后礼而厚赐之，护还昌都旧第。